যূথিকা : এটা খুব দুঃখের বিষয় যে, এতো বড়ো একজন সুরকার কমল দাশগুপ্ত, এতো বড়ো একজন নির্দেশক – এতো সুন্দরভাবে শেখাতেন, যে কোনো শিল্পীকে মানে যে রকমেরই গলা হোক না কেন – তিনি তাকে ঠিক পপুলার করে দিতেন একটা গানেতেই। আবার একজন ট্রেনার হতে গেলে যতো রকম তার গুণ থাকা দরকার সবকিছু ছিল কমল দাশগুপ্তের। সেই কমল দাশগুপ্তের নাম কিন্তু আমি শুনি না। এতো লোকের নাম করে, এতো লোকের স্মৃতি রাখছে – দ্যাট ইজ অল রাইট, কিন্তু কমল দাশগুপ্তের কথা কেউ বলেও না, আর কেউ একটা কিছু তাঁর স্মৃতি রাখার চেষ্টাও করে না – সেটা কিন্তু ঢাকাতেও হয়নি, আমার যা মনে হয়। ঢাকায় যে তিনি চলে গেলেন, সেখানেও কিছু হয়নি। আর আমাদের এইখানে তাঁর জন্ম তাঁর জায়গা, নিজে এখান থেকে উঠেছেন – এই যে এতো বড়ো দান তিনি করে গেছেন – তাঁর এতোখানি দান, সেটাকে কেউ একটু মনে করে না! আর এটা আমি এখন হা-হা করে বললে তো তা ঠিক হয় না। যাঁরা ওপরআলা, যাঁরা গান বিচার করেন, যাঁরা গান নিয়ে চলেছেন একেবারে শীর্ষে, তাঁদের কারো মুখে কিন্তু কখনও আমি শুনিনি এঁর নাম। সেটা আমার খুব একটা বড়ো দুঃখ আছে।